คาดCPNกำไรวูบ2%เอราวัณหั่นรายได้
นักวิเคราะห์จ่อหั่นกำไรบริษัทย่านราชประสงค์ ธนชาตคาด CPN ปิดห้างนาน 2 เดือน กดกำไรลง 2% ERAWAN ลดเป้ารายได้ 10% เหลือ 3,500-3,600 ล้าน
28 เม.ย. 2553

นักวิเคราะห์จ่อหั่นกำไรบริษัทย่านราชประสงค์ ธนชาตคาด CPN ปิดห้างนาน 2 เดือน กดกำไรลง 2% ERAWAN ลดเป้ารายได้ 10% เหลือ 3,500-3,600 ล้าน
นักวิเคราะห์จาก บล.เอเซียพลัส (ASP) เปิดเผยว่า ขณะนี้นักวิเคราะห์พื้นฐานของบริษัทได้ทยอยปรับลดประมาณการกำไรในหุ้นรายตัวที่ได้รับผลกระทบจากการปิดสี่แยกราชประสงค์แล้ว คือ กลุ่มโรงแรมดิ เอราวัณ กรุ๊ป (ERAWAN) และไมเนอร์อินเตอร์เนชั่นแนล (MINT) แล้ว
ขณะนี้บริษัทกำลังพิจารณาปรับลดประมาณการกำไรของบริษัท โรงแรมเซ็นทรัลพลาซา (CENTEL) และบริษัท เซ็นทรัลพัฒนา (CPN) เนื่องจากธุรกิจศูนย์การค้าและสำนักงานที่เซ็นทรัลเวิลด์คิดเป็น 22% ของ CPN ทั้งหมด บริษัท เมเจอร์ ซีนีเพล็กซ์ กรุ้ป (MAJOR) เพราะโรงหนังที่สยามพารากอนปิด 16 โรง และบริษัท ปูนซีเมนต์นครหลวง (SCCC) เพราะผลกระทบจากการชุมนุมจะทำให้กำลังซื้อในประเทศลดลง
อย่างไรก็ตาม บล.ธนชาต คาดว่าจะส่งผลกระทบต่อ CPN ในระยะสั้น ดังนั้นจึงยังคงแนะนำซื้อหุ้น CPN ให้ราคาเหมาะสมที่ 30 บาท แม้บริษัทไม่เก็บค่าเช่าจากผู้เช่าที่ศูนย์การค้าเซ็นทรัลเวิลด์ในช่วงที่ห้างยังคงปิดทำการอยู่ และจนถึงขณะนี้ศูนย์ดังกล่าวถูกปิดมาแล้ว 24 วัน (นับตั้งแต่วันที่ 3 เม.ย. 2553) และหากศูนย์ดังกล่าวต้องปิดให้นานถึง 2 เดือน ก็คาดว่าจะส่งผลกระทบต่อกำไรของ CPN ประมาณ 2% 
“เซ็นทรัลเวิลด์สร้างกำไรปกติให้กับ CPN เมื่อปี 2552 ประมาณ 180 ล้านบาท หรือประมาณ 8% ของกำไรทั้งหมด” บทวิเคราะห์ระบุ นักวิเคราะห์ระบุว่า การที่ CPN มีศูนย์การค้าที่กระจายตามพื้นที่ต่างๆ กว่า 14 สาขา รวมถึงการขยายระยะเวลาในการปิดห้างเซ็นทรัล ลาดพร้าวออกไปอีก แต่ระยะเวลาการเปิดหลังปรับปรุงยังคงอยู่ในช่วงเดือน ต.ค.เช่นเดิม คาดว่าจะช่วยลดผลกระทบที่จะเกิดจากการชุมนุมให้กับ CPN ได้บ้าง และเมื่อธุรกิจกลับมาดําเนินการได้เป็นปกติ จํานวนผู้มาใช้บริการจะฟื้นตัวได้อย่างรวดเร็ว ดังนั้นเราจึงยังคงตั้งเป้าอัตราการเติบโตของค่าเช่าสาขาเดิมสําหรับปีนี้ไว้ที่ 5% เหมือนเดิม
ด้านราคาหุ้น CPN ในช่วงม็อบปิดราชประสงค์ เทียบกับระดับ 20.60 บาท เมื่อวันที่ 2 เม.ย. มาอยู่ที่ 19 บาท ลดลง 1.60 บาท หรือ 7.76%
ด้านบริษัท ดิ เอราวัณ กรุ๊ป ได้ปรับลดเป้ารายได้ในปี 2553 เหลือ 3,500-3,600 ล้านบาท จากเดิมที่คาดการณ์ไว้ในระดับ 4,000 ล้านบาท เนื่องจากโรงแรมหลักได้รับผลกระทบจากม็อบเสื้อแดงยึดพื้นที่แยกราชประสงค์ 
นอกจากนี้ บริษัทได้ปรับแผนเปิดโรงแรมใหม่เหลือเพียง 1 แห่งในปีนี้ ส่วนอีก 3 แห่งชะลอออกไปก่อน เพราะกังวลผลกระทบต่อภาพรวมการท่องเที่ยวของไทย
ล่าสุด ราคาหุ้น ERAWAN ปิดที่ 2.18 บาท ไม่เปลี่ยนแปลงจากวันก่อน